## El Consell General de l'IVF prorroga la vigència de les línies de finançament bonificat

*** L'ampliació del Marc Temporal d'Ajudes fins a juny de 2024 permet que l'IVF continue oferint línies bonificades amb un màxim del 30 % d'ajuda implícita
* Es modifica també la línia per a entitats socials beneficiàries de concerts públics per a simplificar administrativament la justificació de les seues despeses, que queden eximides d'aportar factures i pagaments davant de l'IVF**

El Consell General de l’Institut Valencià de Finances (IVF) ha aprovat la modificació de les línies de finançament bonificat Reactiva FEDER i Invertix Gran Empresa Industrial per a adaptar-les als canvis incorporats en el Marc Temporal d’Ajudes d’Estat en el qual s’emmarquen.

Este marc temporal va ser aprovat per la Comissió Europea amb l’objectiu de pal·liar la crisi econòmica conseqüència de l’agressió contra Ucraïna per part de Rússia, i el seu termini de vigència arribava fins al 31 de desembre de 2023, data fins a la qual també estava prevista la vigència d’estes dos línies bonificades que oferix l’IVF.

No obstant això, la pròrroga del marc temporal fins a juny de 2024 permet que les línies Reactiva FEDER i Gran Empresa Industrial puguen continuar incorporant un important volum d’ajudes i es puguen mantindre vigents, amb condicions similars a les recollides fins ara, durant el primer semestre de 2024.

Cal recordar que estes dos línies bonificades que oferix l’IVF incorporen una ajuda implícita que es vehicula per dos vies: d’una banda, sobre la bonificació del mateix tipus d’interés aplicat a estes operacions; d’altra banda, a través del denominat tram no reembossable del finançament.

En el cas de la línia Reactiva FEDER, a la qual es poden acollir autònoms i pimes de la Comunitat Valenciana, el tram no reembossable pot arribar a ser del 30 % del capital principal, i en el cas de la línia Gran Empresa Industrial, aquella dirigida a grans empreses de la Comunitat Valenciana amb plantilles de més de 250 treballadors, els préstecs concedits incorporen una ajuda implícita que arriba al 20 %.

D’altra banda, el Consell General de l’IVF ha aprovat també la modificació de la seua línia social, a través de la qual un ampli conjunt d’entitats socials que desenvolupen accions concertades per la Conselleria de Serveis Socials, Igualtat i Habitatge poden cobrir les seues necessitats operatives, anticipant així els drets de crèdits derivats d’estes accions.

Esta modificació pretén fer més àgil i senzilla la tramitació d’estes operacions i simplificar administrativament la justificació de les despeses en les quals incorren les empreses beneficiàries d’estos concerts, que queden eximides de la necessitat d’aportar factures i pagaments d’estes despeses davant de l’IVF.

**Nou conseller i composició de les comissions**

En matèria de nomenaments, el Consell General ha aprovat que s’hi incorpore José Vicente Todolí, director general d’Economia, en representació de la Conselleria d’Hisenda, Economia i Administració Pública.

També s’han designat els càrrecs que compondran cada una de les quatre comissions delegades del Consell General: la Comissió de Riscos, la Comissió d’Auditoria i Compliment Normatiu, la Comissió de Nomenaments i Retribucions i la Comissió de Transparència i Responsabilitat Social Corporativa, totes presidides per un conseller independent i amb majoria de vot en favor dels consellers independents.

Fecha: 29/12/2023